Busbestuurder in hof ná leerders se doodArgieffoto ’n Busbestuurder het Donderdag vlugtig in die Zeerust-landdroshof in die Noordwes verskyn nadat twee leerders dood en 40 ander beseer is toe hy na bewering Dinsdag ’n ryloper te voet agternagesit het en ŉ bus vol leerders gerol het. Volgens kapt. Sam Tselanyane, woordvoerder van die polisie, het Moseki Lucas Magwaba (47) op aanklagte van strafbare manslag asook roekelose en nalatige bestuur in die hof verskyn. Dít volg nadat die polisie Dinsdag omstreeks 07:30 na die toneel in Groot Marico by die T-aansluiting net voor die N4 tussen Swartruggens en Zeerust ontbied is waar ’n bus op sy kant in ŉ sloot gelê het. Dié bus het 49 leerders aan onderskeidelik die Thuto-Ke-Matla-hoërskool en die Phenyo Botlhe-laerskool vanaf Doornlaagte na Groot Marico vervoer toe die busbestuurder (47) die bus se enjin laat luier het terwyl hy uitgespring het om ŉ ryloper agterna te sit. Terwyl die busbestuurder glo die ryloper gejaag het, het die bus gerol. Maroela Media het vroeër berig die busbestuurder het na bewering vroeër die dag die ryloper opgelaai wat onderneem het om R20 te betaal vir die rit. Toe die bus egter stilhou, het die ryloper na bewering uitgespring en laat spaander sonder om die R20 te betaal. Dit is toé dat die busbestuurder die bus agtergelaat en die voertuig agteruitgeloop het voordat dit met die leerders gerol het. Volgens Tselanyane kon sommige van die leerders glo daarin slaag om uit die bus te spring soos die voertuig agteruitgeloop het. Sedimogang Moreri (19) en Omphile Moreri (14) was egter in die bus vasgekeer en is op die toneel dood verklaar. Die beseerde leerders se beserings wissel van gering tot ernstig. Sewe van die leerders is nie in die voorval beseer nie, het Tselanyane gesê. Die beskuldigde bly tans in aanhouding tot sy volgende hofverskyning op 21 Mei waar hy aansoek om borgtog sal doen.